2.2 (44%) 15 review[s]
Bagdat Caddesi, De bezienswaardigheden van Istanbul in beeld
Bagdat Avenue, Bagdat Caddesi, winkelstraat Istanbul Gyselaars van taxi’s | Netwerk24
Gyselaars van taxi’s
17 Februarie 2020 06:00
Dinsdag se misdadige optrede deur taxibestuurders in die dorp is boewery in die ergste graad en kan nie geduld of ongestraf gelaat word nie.
’n Padblokkade om motoriste, taxi’s ingesluit, voor te keer om diegene met uitstaande boetes vas te trek, het tot ongelukkigheid onder sommige taxibestuurders gelei, wat toe begin het om paaie te blokkeer en voorwerpe in die pad aan te brand te steek. Nie een “gewone” motoris met uitstaande boetes, het aan daardie blokkades deelgeneem nie . . . Omvangryke verkeerschaos het vir die grootste deel van die oggend in die dorp geheers.
Sommige taxibestuurders se verweer dat hulle geteiken word en dat hulle nie geld het om boetes te betaal nie, hou eenvoudig nie water nie. Hoe kan jy van een misdaad beskuldig word en dan ’n ander een gebruik om dit te probeer oplos?
Almal weet dat talle taxibestuurders geen ag op padreëls slaan nie. Hulle stop en draai waar hulle wil, vleg roekeloos deur die verkeer en laai passasiers op en af soos hulle goeddink.
En as hulle weens hierdie en ander oortredings vasgevat word, is hulle onversetlik en veroorsaak chaos met verdere onwettige optrede.
Niemand is in hegtenis geneem nie – hoe verstaan ’n mens dit? Is dit dan nie onwettig om paaie te blokkeer en brande te stig nie? En die ondernemings wat skade gely het – wie vergoed hulle daarvoor?
In sulke gevalle help praat nie. Taxi-bestuurders beweer die munisipale owerhede wil nie na hulle luister nie, maar dit is geen rede om misdadig op te tree nie. Tree eers reg op, gehoorsaam padreëls en betaal uitstaande boetes, dan kan daar gepraat word – moenie met ’n rewolwer teen die kop die owerhede probeer dwing om te luister nie. Padreëls is daar vir almal se veiligheid en orde, hoekom kan taxi’s wegkom met onwettige optrede en dan die hele dorp gyselaar hou?